Rubber Duc kook by ekspo - Byvoegsels - Republikein
Monday, January 11th, 16:44:41
Rubber Duc kook by ekspo
'n Viertal van Johannesburg het vier dae van topgehalte musiek op 'n hoë noot geopen met hul optrede by die Namibië Toerisme Ekspo (NTE).
Nick Jordaan, Amiel Gopal, Brendan Campbell en Nick McCreadie was almal opgewonde oor hulle eerste optrede in Namibië, en het bygevoeg hulle hoop dit is die eerste van nog baie.
Hulle vertel hoewel hulle al reeds die grens tegnies gesproke oorgesteek het, sal dit hulle eerste werklike besoek aan die land wees.
"Ons het een keer op die Namibiese oewer van die Oranjerivier gekamp, maar ons het beslis nie die kans gehad om die land in al sy glorie te ervaar nie," vertel hulle.
Die groep sê hulle is spyt hulle kan nie langer in Namibië bly om die land te verken nie.
"Met die Covid-situasie is dinge redelik deurmekaar en ons kan nie lank bly nie, maar ons sien uit om terug te keer sodra die omstandighede dit toelaat!"
Hulle beskryf hulle klank as akoestiese dansmusiek, oftewel ADM, maar voeg by dit is moeilik om hulle musiek tot een genre te beperk.
Hulle het verlede Woensdag voor 'n klein maar opgeruimde skare opgetree waar hulle ekspogangers se voete laat jeuk het met bekende treffers soos "Wellington" en "It's Alright".
Die viertal kon skaars hulle opgewondenheid beteul oor hul splinternuwe enkelsnit "Come Again" wat op 11 November uitgereik is.
Hulle het saam met die Namibies-gebore Hugo Ludik aan dié snit gewerk. Ludik se band Adam het ook onlangs 'n nuwe gesig bygekry, en die ouens is opgewonde om in die toekoms saam met dié groep te werk.
Hulle gunstelingervaring in Namibië was "beslis die bier. Maar die lekker kos en die ongelooflike gasvryheid en gees onder die Namibiërs is beslis ook hoog op die lys".